《摸鱼儿 叠前韵答吴宝崖见怀宝崖武林人》
明代·曹溶

溯词源、六飞南渡，诸家全斗才思。丛山漠漠青如昨，独觉流光惊驶。

秋到矣。趁十幅蒲帆，错绣层层水。唐公瓢里。见炳烛裁诗，题蕉纫碧，累月共仙袂。

劳相念，麋鹿何须爵里。太仓刚剩稊米。鼎钟无处堪容我，聊逐沙鸥眠起。

凄恻事。问故国、交朋雨散谁同醉。浮踪远寄。倩山作纶巾，江为罗带，牢把客愁繫。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。